‘สมจินต์’นั่งนายกสมาคมฯ ดันขยายเวลาลดภาษีLTF
“สมจินต์” ขึ้นแท่นนายกสมาคม บลจ.คนใหม่ “วรวรรณ” ฝากงานหิน
22 มี.ค. 2555

“สมจินต์” ขึ้นแท่นนายกสมาคม บลจ.คนใหม่ “วรวรรณ” ฝากงานหิน 
จูงใจ บลจ.เน้นให้ความรู้เลิกใช้โปรโมชันดูดลูกค้า เสนอขยายเวลาสิทธิภาษีกอง LTF 
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) บัวหลวง ในฐานะอดีตนายกสมาคมบริษัทจัดการลงทุน เปิดเผยผลการเลือกตั้งนายกสมาคมฯ และคณะกรรมการสมาคมบริษัทจัดการลงทุนชุดใหม่ ว่า นายสมจินต์ ศรไพศาล กรรมการผู้จัดการ บลจ.ทหารไทย ได้รับตำแหน่งนายกสมาคม บลจ.คนใหม่ โดยนายฉัตรพี ตันติเฉลิม ประธานเจ้า




หน้าที่บริหาร บลจ.กรุงศรี และนายหรรษา สุสายัณห์ กรรมการผู้จัดการ กลุ่มธุรกิจกองทุนสำรองเลี้ยงชีพและกองทุนส่วนบุคคล บลจ.บัวหลวง เป็นอุปนายกสมาคม 
“สิ่งที่ฝากไปยังนายกสมาคมฯ และคณะกรรมการชุดใหม่ คือ การเร่งให้สมาชิกให้ความสำคัญในการนำเสนอผลการดำเนินงาน ความเสี่ยง แนวคิดในการบริหารจัดการ และวิธีการบริหารกองทุน ซึ่งมีจุดเด่นที่ต่างกัน เพื่อให้นักลงทุนใช้ปัจจัยในเชิงคุณภาพในการตัดสินใจซื้อกองทุนมากกว่าให้ความสำคัญกับของแถมเพียงอย่างเดียว” อดีตนายกสมาคมฯ กล่าว
นอกจากนี้ นางวรวรรณ ยังกล่าวว่า ทางสมาคมฯ ได้เสนอผ่านคณะกรรมการพัฒนาตลาดทุนไปถึงกระทรวงการคลัง ว่าควรจะขยายระยะเวลาได้รับสิทธิประโยชน์ทางภาษีสำหรับการลงทุนในกองทุนรวมหุ้นระยะยาว (LTF) ที่จะครบกำหนดในปี 2559 ออกไปแบบไม่มีกำหนด และอนุญาตให้ บลจ.ออกกองทุน LTF ใหม่ได้ตลอดเวลา เพื่อประโยชน์ของอุตสาหกรรมกองทุน และเป็นทางเลือกของนักลงทุน 
นายสมจินต์ กล่าวภายหลังได้รับตำแหน่งนายกสมาคมบริษัทจัดการลงทุนว่า สมาคมฯ จะทำงานร่วมกับ 3 ฝ่าย คือ 1.สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ในการพัฒนาผลิตภัณฑ์การลงทุนในให้มีความหลากหลายและครบถ้วน เพื่อตอบสนองความต้องการของนักลงทุนให้ดียิ่งขึ้น 2.สมาชิกสมาคมฯ โดยเน้นเรื่องจรรยาบรรณและประโยชน์ของนักลงทุน รวมทั้งพัฒนาความสามารถของสมาชิกในการบริหารกองทุน และ 3.นักลงทุน โดยจะมุ่งเน้นการให้ความรู้กับผู้ลงทุน เพื่อให้ขยับมาลงทุนสินทรัพย์เสี่ยงเพิ่มขึ้น ภายใต้ความเสี่ยงที่ยอมรับได้